MUZEUL SĂTESC „CONSTANTIN CLINCI“ SAU VALEA DOFTANEI ÎN AMINTIRI

MUZEUL SĂTESC „CONSTANTIN CLINCI“

SAU VALEA DOFTANEI ÎN AMINTIRI

Numele meu este Constantin Clinci, sunt pensionar şi colecţionar de obiecte vechi, uitate prin beciuri sau şoproane.

De mic copil mi-a plăcut să păstrez diferite obiecte „de suflet” de la bunici şi părinţi, unele unice, cu valoare sentimentală. Şi tot adunând am devenit un mic colecţionar. După pensionare am amenajat un spaţiu, o cămăruţă în care am expus toate aceste obiecte pentru ca iubitorii tradiţiilor şi obiceiurilor zonei să le poată vedea şi admira.

Din colecţie fac parte costume populare, roţi de tors, ştergare, unelte de tâmplărie, lămpi, fiare de călcat, lăzi de zestre, obiecte folosite de ciobani la stâni pentru prepararea brânzei, velinţe, ţoale, mobilier şi fotografii vechi.

Printre obiectele cele mai dragi aş dori să menţionez: brevete şi ordine de zi ale tatălui şi bunicului meu pentru participarea la cele două războaie mondiale, decoraţii primite de ei pe front, un tablou cu Regimentul Călăraşi din primul război mondial, bidonaşul de apă al tatălui meu de pe front şi fotografia părinţilor de la nunta lor în 1945.

Primele obiecte colecţionate au fost monede şi bancnote moştenite de la bunicii mei.

La amenajarea acestui muzeu au participat soţia, cei patru copii şi nepoţii mei.

Sunt un mic colecţionar, iubesc tradiţiile zonei, portul popular şi obiceiurile locului.

Sfătuiesc copiii şi tinerii să îşi păstreze identitatea naţională şi să nu îşi uite strămoşii şi înaintaşii. Să îşi amintească cu drag de ei.

Muzeul meu este deschis tuturor iubitorilor de frumos. Am avut vizite în cadrul unor excursii desfăşurate cu elevii Liceului Tehnologic din Valea Doftanei şi vizite ale altor colecţionari ajunşi în zonă cu diferite ocazii.

Muzeul sătesc „Constantin Clinci“ este deschis şi îşi aşteaptă vizitatorii zilnic.

Contents